Cuncha - Wikipedia

# Cuncha

### Na Galipedia, a wikipedia en galego.

Cunchas de bivalvos.

A cuncha ou concha é un órgano ríxido, moitas veces externo, característico de animais tales como moluscos, crustáceos, tartarugas, etc. A morfoloxía da concha é unha das características usadas para clasificar os moluscos:

- Os bivalvos, como o nome indica, teñen unha concha formada por dúas pezas;
- Os gasterópodos, como os caracois, teñen xeralmente unha concha asimétrica, moitas veces enrolada en espiral; mais as lesmas poden ter un rudimento de cuncha interior;
- Os cefalópodos, como o choco, teñen unha concha interna, mais o Nautilus posúe unha cuncha exterior.

As cunchas fórmanse por nácar, unha mestura orgánica de capas de conchiolina (unha escleroproteína), seguida dunha capa intermedia de calcita ou aragonita, e por último unha capa de carbonato de calcio (CaCO3) cristalizado.

O nácar é secretado por células ectodérmicas do manto de certas especies de moluscos. O sangue dos moluscos é rico nunha forma líquida de calcio, que se concentra fóra do fluxo sanguíneo e cristaliza como carbonato de calcio. Os cristais individuais de cada capa difiren na súa forma e orientación. O nácar deposítase de forma continua na superficie interna da cuncha do animal (a capa nacarada iridescente, tamén coñecida como madrepérola). Estes procesos proporcionan ao molusco un medio para alisar a propia concha e mecanismos de defensa contra organismos parasitas e rexeitos prexudiciais.

|  | Lutraria lutraria |
Patella lusitanica, Mytilus edulis, Monodonta lineata e Balanus balanoides | Zamburiña |  |

Cando un molusco é invadido por un parasito ou incomodado por un obxecto estraño que o animal non pode expulsar, entra en acción un proceso coñecido como enquistación, polo medio do cal a entidade ofensiva é envolta, de forma progresiva, por capas concéntricas de nácar. Co tempo fórmanse perlas. A enquistación mantense ata que o molusco morra.

As conchas son moi duradeiras: máis tempo que os animais de corpo mole que as producen. En lugares onde se acumulan grandes cantidades de conchas fórmanse sedimentos que poden converterse, por compresión, en calcario.

### [editar] Ligazóns externas

The Living World of Molluscs by Robert Nordsieck – The shell

Commons ten máis imaxes sobre:
cunchas
Traído desde "http://gl.wikipedia.org../../../c/u/n/Cuncha.html"

Categoría: Zooloxía

##### Views

- Artigo
- Discusión
- Revisión actual

##### Procura

##### Outras linguas

- Česky
- Deutsch
- English
- Español
- Français
- Italiano
- Nederlands